Pollux: Onthou jy nog toe die staat gekaap is? | Netwerk24
'n Vergeetbare bruilof
Vuyisile "Ek-kan-nie-onthou-nie" Ndzeku, direkteur van die lugvaartmaatskappye JM Aviation, het die afgelope week vir vet pret by die Zondo-kommissie gesorg.
Die vergeetagtige Ndzeku het later vir regter Raymond Zondo skoon oorhoops gehad weens sy swak geheue.
So kon Ndzeku op 'n stadium nie eers onthou wanneer hy en sy vrou getroud is nie.
"As ek nie kan onthou nie, kan ek nie onthou nie," het hy op 'n stadium by die regter gepleit.
"As jy nie kan onthou nie, beteken dit nie dat jy oneerlik is nie. As jy onthou, onthou jy. As jy nie onthou nie, dan onthou jy nie."
Pollux het simpatie met Ndzeku. Hy wens ook party dae hy kan die hele Zupta-staatskaping-ding ook net uit sy geheue vee.
Pollux, synde 'n man van aksie, is altyd bly vir enige tekens van besliste optrede – maak nie saak van waar nie.
Daarom is hy so opgewonde oor die ANC in die Zoeloe-koninkryk se besluit om daardie nare reukie wat in Durban in die lug hang op "afwesigheidsverlof" te plaas.
Wat maar net beteken dat kameraad Zandile Gumede, die voormalige Durbanse burgemeester wat intussen na die wetgewer "herontplooi" is, nou haar aansienlike salaris tuis kan verdien, eerder as om uit die bed uit op te staan daarvoor.
Hoe spoor mens meer as 'n 1 000 spookwerkers op jou betaalstaat op? Baie maklik – soos die Tshwane-stadsraad pas ontdek het. Jy hou net op om hulle te betaal.